Hogy Franciaország inváziójának terve simán működjön, a németeknek előbb el kellett foglalniuk Liège erődjét, amely uralta az 1. és 2. hadseregük számára kijelölt utat, és a belga védelmi vonalak legerősebb erődítménye volt. A középkorú törzstiszt, Ludendorff elszántságának köszönhetően augusztus 6-án egy német zászlóalj elfoglalta Liège városát; a környező erődítmények azonban makacsul kitartottak, amíg a németek működésbe hozták a nehéztüzérségüket. A német invázió élcsapata azonban már a belga tábori hadsereget szorongatta a Gette folyó és Brüsszel között, amikor augusztus 16-án az utolsó liège-i erődítmény is elesett. A belgák ezután visszavonultak az antwerpeni elsáncolt táborba. Augusztus 20-án a német 1. hadsereg bevonult Brüsszelbe, miközben a 2. hadsereg megjelent Namur, a Meuse (Maas) mentén Franciaországba vezető utat elzáró utolsó erődítmény előtt.